[Video] Polisie na Tuks-kampus ontbiedFoto: Adéle Changuion Gemoedere loop hoog op die Hatfield-kampus van die Universiteit van Pretoria (UP) waar die polisie nou ontbied is om die situasie in bedwang te bring. Die polisie en kampusveiligheidsbeamptes staan tans voor die dierkundegebou tussen twee groepe studente, met talle EFF-lede aan die een kant en baie AfriForum Jeug-lede aan die ander kant. Die groep studente wat betoog vir die skrap van Afrikaans op kampus wil glo na die Amfiteater beweeg om met die bestuur van die universiteit te vergader, maar die ander groep verhoed hulle glo om verby te kom. Berigte van beserings is ook ontvang nadat studente glo klippe en ander voorwerpe gegooi het. Een van die studente het aan Maroela Media gesê hulle weier om ŉ ompad na die Amfiteater te stap aangesien Suid-Afrika ŉ vry land is en hulle die reg het om te stap waar hulle wil. ŉ Student in die tweede groep het op sy beurt aan Maroela Media gesê dat hulle sal veg vir Afrikaans en nie sal toelaat dat gewelddadige studente hulle van hul moedertaal ontneem nie. Klasse op die kampus is Maandag opgeskort nadat betogers weereens die kampus bestorm en klasse ontwrig het. Van die studente het bevestig dat hulle SMS’e van die universiteit ontvang het waarin hulle versoek word om die kampus te verlaat om veiligheidsdoeleindes. Baie van die studente, Engels én Afrikaans, het aan Maroela Media gesê die manier waarop die taalbeleidkwessie aangeraak word, is teenproduktief en word nie deur die meerderheid studente ondersteun nie. Studente wou egter nie hul name bekendmaak nie uit vrees vir viktimisering. Maroela Media wag op kommentaar van die universiteit. [wpvideo JUOHuPGz]